b'\n_START_ARTICLE_\nTelluuridioksidi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa telluuridioksidi on valkoista tai kellert\xc3\xa4v\xc3\xa4\xc3\xa4 kiteist\xc3\xa4 ainetta. Yhdisteell\xc3\xa4 on kaksi kiderakenteeltaan erilaista muotoa, \xce\xb1- ja \xce\xb2-muodot. N\xc3\xa4ist\xc3\xa4 \xce\xb1-muoto on rakenteeltaan kerrosmainen ja \xce\xb2-muodon kiderakenne on samanlainen rutiilin kanssa. Telluuridioksidi on veteen liukenematon, mutta liukenee sek\xc3\xa4 happo- ett\xc3\xa4 em\xc3\xa4sliuoksiin. Se on siis amfoteerinen aine. Happoliuoksissa muodostuu Te\xe2\x81\xb4\xe2\x81\xba-ioneja ja em\xc3\xa4sliuoksissa telluriitti-ioneja (TeO\xe2\x82\x83\xe2\x81\xbb). Sulana yhdiste on v\xc3\xa4rilt\xc3\xa4\xc3\xa4n punaista.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nTelluuridioksidia voidaan valmistaa kuumentamalla telluuria tai telluurihapoketta happivirrassa. Toinen tapa valmistaa yhdistett\xc3\xa4 on liuottaa telluuria typpihappoon ja laimentaa muodostuva liuos vedell\xc3\xa4. T\xc3\xa4ll\xc3\xb6in telluuridioksidi saostuu liuoksesta. Yhdiste voidaan puhdistaa liuottamalla em\xc3\xa4ksiseen liuokseen ja tekem\xc3\xa4ll\xc3\xa4 liuos hieman happamaksi rikkihapolla, jolloin telluuridioksidi saostuu uudelleen._NEWLINE_Telluuridioksidin yksitt\xc3\xa4iskiteit\xc3\xa4 k\xc3\xa4ytet\xc3\xa4\xc3\xa4n akusto-optisissa sovelluksissa. Siit\xc3\xa4 voidaan my\xc3\xb6s valmistaa orgaanisia telluuriyhdisteit\xc3\xa4.'